Il-Membru Parlamentari Ewropew Marlene Mizzi talbet lir-Rappreżentanta Għolja tal-Unjoni Ewropeja għall-Affarijiet Barranin, Federica Mogherini, biex tiffirma l-konvenzjoni tan-Nazzjonijiet Uniti dwar id-drittijiet tat-tfal u b’hekk ikun hemm dokument u leħen sod li jkun gwida għal kull persuna f’kull pajjiż tal-UE. Waqt li kienet qed tindirizza l-Parlament Ewropew dwar il-25 sena anniversarju tal-Konvenzjoni tal-Nazzjonijiet Magħquda dwar id-drittijiet tat-tfal, hija saħqet li issa hu l-mument li l-partiti politiċi jqumu u jaħdmu għal futur xieraq għat-tfal. Hija sostniet li 25 sena wara l-iffirmar tal-Konvenzjoni, id-drittijiet tat-tfal komplew jiġu mżebilħa f’ħafna pajjiżi fid-dinja u miljuni ta’ tfal għadhom vittmi ta‘ cyber bullying, suġġetti għal qtil, traffikar, abbużi sesswali, diskriminazzjoni u sfruttament ta‘ kull tip. MEP Mizzi enfasizzat li għad fadal ħafna xi jsir biex jiġu indirizzati d-drittijiet tat-tfal u biex din il-viżjoni tal-konvenzjoni għad-drittijiet tat-tfal issir realtà għat-tfal madwar id-dinja kollha. Hi talbet ukoll biex l-aħjar interess tat-tfal ikun ikkunsidrat ukoll mil-lat ħolistiku biex niġġieldu kull tip ta‘ vjolenza, diskriminazzjoni u l-isterjotipi kontra t-tfal sabiex ikunu jistgħu jgawdu b’mod sħiħ id-drittijiet tal-bniedem tagħhom.“It-tfal huma l-futur. Però ma ninsewx li  huma wkoll il- preżent  li għandna ngħożżu  u nikkuraw . U għal daqstant irridu naġixxu issa”, temme tgħid Mizzi.